एक्ट्रेस ने छोड़ी फिल्म, लोगों को क्यों पसंद है महिला का जिस्म देखना
Priyanka Chopra's Exit from; Why Do People Enjoy Watching Women's Bodies in Undergarments? Zoe Report को दिए एक इंटरव्यू के दौरान साल 2002 का अपना एक अनुभव शेयर कर सबको चौंका दिया। प्रियंका ने बताया कि उन्हें एक फिल्म के लिए अंडरकवर एजेंट का रोल ऑफर हुआ था।
प्रियंका चोपड़ा ने हाल ही में Zoe Report को दिए एक इंटरव्यू के दौरान साल 2002 का अपना एक अनुभव शेयर कर सबको चौंका दिया। प्रियंका ने बताया कि उन्हें एक फिल्म के लिए अंडरकवर एजेंट का रोल ऑफर हुआ था।
एक सीन में फिल्म के प्रोड्यूसर की डिमांड थी कि ड्रेस के नीचे पहना गया प्रियंका का अंडरगारमेंट नजर आना चाहिए, वरना फिल्म देखने कोई क्यों आएगा।
प्रोड्यूसर की ऐसी घटिया डिमांड सुनकर प्रियंका ने वो फिल्म ही छोड़ दी थी। यह वाकया बॉलीवुड की चकाचौंध के पीछे छिपी गंदी सोच से भी पर्दा उठाता है।
अब जरा सोमवार को केरल हाईकोर्ट की एक टिप्पणी भी जानते चलिए, जिसमें कोर्ट ने बड़ी बात कही है।
हाईकोर्ट ने कहा-न्यूडिटी हमेशा अश्लीलता नहीं होती
केरल हाईकोर्ट ने एक मामले में कहा है कि न्यूडिटी हमेशा अश्लीलता नहीं है। हाईकोर्ट ने यह टिप्पणी महिला अधिकारों के लिए काम करने वाली एक्टिविस्ट रेहाना फातिमा के उस मामले में की, जिसमें उन पर अपने बच्चों से अपनी सेमी न्यूड बॉडी पर पेंट करवाने का आरोप था।
फातिमा पर पॉक्सो के तहत केस दर्ज हुआ था। हाईकोर्ट ने फातिता को राहत देते कहा कि उनका यह कदम सेक्शुअल एक्ट नहीं था। कोर्ट ने कहा-न्यूडिटी को अश्लीलता या अनैतिकता में बांटना गलत है।
न्यूडिटी को सेक्स से नहीं जोड़ना चाहिए। महिला के शरीर का केवल ऊपरी हिस्सा न्यूड होना, सेक्शुअलिटी नहीं। इसी तरह किसी महिला की न्यूड बॉडी का वर्णन या चित्रण भी हमेशा सेक्शुअल या अश्लील नहीं होता।' फातिमा ने अपने नाबालिग बच्चों से बॉडी पेंट करवाने का वीडियो सोशल मीडिया पर अपलोड किया था।
अब जरा 10 साल पीछे चलते हैं, जब पूरी दुनिया में अरब क्रांति का गुबार उठ रहा था। लोग जड़ समाज और सत्ता से थककर अपनी आवाज अपने-अपने ढंग से उठा रहे थे। नील नदी के किनारे बसे अफ्रीकी देश मिस्र से भी ऐसी ही एक आवाज उठी, जिसने अरब जगत ही नहीं पूरी दुनिया में तहलका मचा दिया।
खबर में आगे बढ़ने से पहले पोल के माध्यम से अपनी राय साझा करते चलें....
जब आलिया की एक न्यूड फोटो ने मिस्र में मचा दिया था कोहराम
23 अक्टूबर, 2011....यह वह दिन था, जब एक लड़की ने अपनी न्यूड फोटो सोशल मीडिया पर अपलोड कर दी। मिस्र में इन दिनों राष्ट्रपति होस्नी मुबारक की तानाशाही के खिलाफ देशभर में प्रदर्शन हो रहे थे। एक कट्‌टर समाज में लड़की की बिना कपड़ों की फोटो ने इस क्रांति को हवा दी।
लड़की ने अपनी फोटो के नीचे लिखा-यह तस्वीर सेक्शुअल हैरासमेंट, सेक्सिज्म, नस्लवाद, घरेलू हिंसा और पुरुषों की उस सोच के खिलाफ है, जो महिला को सिर्फ अपने पैर की जूती समझते हैं। 20 साल की यह साहसी लड़की आलिया मागदा अलमहदी थी।
इसके बाद ताे जैसे पूरी दुनिया में भूचाल आ गया। आलिया की इस तस्वीर को उस समय 20 लाख से ज्यादा हिट्स मिले। पूरे देश में असली आजादी की बात होनी लगी। यह नए इजिप्ट का उदय था।
हालांकि, आजादी और उदारवाद के नाम पर पोस्ट की गई इस तस्वीर को लेकर बहुतों ने भला-बुरा भी कहा। अल्ट्रा लिबरल राइटर सैयद अल किमनी ने आलिया को मेंटली डिस्टर्ब्ड गर्ल बता डाला। जबकि ज्यादातर लोगों ने आलिया की तारीफ की।
हॉलैंड के टीवी शो में न्यूड एंकर को अखबार पढ़ते दिखाया
इससे पहले 1967 की बात है, जब हॉलैंड के एक टीवी शो में बिना कोई कपड़ा पहने एक मॉडल को लेटकर अखबार पढ़ते दिखाया गया। इसके बाद बहुत हो-हल्ला मचा।
किसी ने नैतिकता को लेकर सवाल उठाए तो किसी ने शो को बंद करने के लिए कहा। मगर, न्यूडिटी कहां रुकने वाली थी। इसके बाद तो जैसे न्यूडिटी को पर ही लग गए।
अमेरिका-ब्रिटेन जैसे आधुनिकता की पैरवी करने वाले देशों में न्यूडिटी बिकने लगी और टीवी, फिल्म या फैशन वर्ल्ड में यह आम हो गई।
दिमाग में किसी और चीज के बजाय न्यूड इमेज ज्यादा तेजी से उभरती है
ऑनस्क्रीन लोग महिलाओं का जिस्म क्यों देखना चाहते हैं? इसका जवाब 2018 में 1100 पॉपुलर फिल्मों पर की गई एक रिसर्च में सामने आया।
इस रिसर्च में यह पाया गया कि 25.4 फीसदी महिलाओं ने न्यूडिटी के साथ फिल्मों में रोल किए, जबकि इसके मुकाबले न्यूड सीन में पुरुषों की संख्या 9.6 फीसदी ही रही।
सैन डिएगो स्टेट यूनिवर्सिटी में ‘सेंटर फॉर द स्टडी ऑफ वुमन इन टेलीविजन एंड फिल्म’ की एग्जीक्यूटिव डायरेक्टर मार्था लौजेन कहती हैं कि फिल्मों की दुनिया में ज्यादा डायरेक्टर और राइटर पुरुष ही हैं।
अमेरिका में 2019 में बनी 250 से ज्यादा फिल्मों में 87 फीसदी डायरेक्टर्स और 81 फीसदी राइटर्स पुरुष ही थे। पुरुषों को महिलाओं का जिस्म देखना और दिखाना खुशी देता है।
न्यूड तस्वीरें देखने से काम में ज्यादा एक्टिव रहता है पुरुषों का दिमाग
वहीं, अमेरिका में यूसी सांता बारबरा की डिपार्टमेंट ऑफ कम्युनिकेशन की एक स्टडी के मुताबिक पुरुष अगर महिलाओं की न्यूड तस्वीरें देखते हैं तो उनमें आक्रामकता या गुस्सैल व्यवहार कम देखने को मिलता है। नतीजा यह होता है कि व्यक्ति अपने काम को लेकर ज्यादा एक्टिव रहता है।
मनोवैज्ञानिक अध्ययन यह कहता है कि इंसान बिना कपड़ों के किसी व्यक्ति को देखने के लिए ज्यादा उत्सुक रहता है। इसलिए हमारे दिमाग में कपड़े हों या कार, इंसान हो या इंसान का चेहरा सबसे ज्यादा तेजी से न्यूड इमेज उभरती है।
0.2 सेकेंड यानी 1 सेकेंड के पांचवें हिस्से से भी कम वक्त में न्यूड तस्वीरें हमारे जेहन में उभरती हैं। वहीं, भावनात्मक उतार-चढ़ाव के लिए 0.3 सेकेंड्स से ज्यादा वक्त लगता है।
नग्नता और अश्लीलता एक बात नहीं है
बनारस हिंदू यूनिवर्सिटी की समाजशास्त्र की प्रोफेसर डॉ. प्रतिमा गोंड कहती हैं कि न्यूडिटी अश्लीलता नहीं है। इसे अश्लील बनाया गया है। आप ट्राइबल सोसायटी में जाएं या गांव में जाएं, जहां औरतें टूयबवेल पर नहाती हैं और पुरुष उसे अश्लील नजर से नहीं देखता।
नग्नता कभी अश्लीलता का पर्याय नहीं होती। उसे पूंजीवाद या उपभोक्तावाद ने अश्लील बनाया है। आज तो पुरुष की देह भी बिक रही है।
सुडौल और गठे बदन वाले पुरुष को स्मार्ट कहा जा रहा है। पूंजीवाद का पूरा व्यापार स्त्री की देह पर टिका है। इसे कामुकतावादी संस्कृति भी कहते हैं।
स्त्री पुरुष के लिए बनी है, यह भावना बाजार ने गढ़ी है
डॉ. प्रतिमा गोंड बताती हैं कि बाजार स्त्री के शरीर को सेक्शुअल ऑबजेक्ट बनाकर पेश करता है। जैसे- फिल्मों में कैमरे का लेंस स्त्री के पांव से शुरू होकर धीरे-धीरे कमर, वक्षस्थल और गर्दन से होता हुआ चेहरे पर जाकर रुकता है। इस तरह स्त्री शरीर के प्रति आकर्षण पैदा किया जाता है।
पुरुष भी इसी समाज का अंग है। पुरुष में कामुक सोच जगाने के लिए स्त्री शरीर को नए-नए तरीकों से दिखाया जाता है। स्त्री पुरुष के लिए बनी है, इस भावना को पितृसत्तात्मक समाज और उपभोक्तावाद ने मिलकर गढ़ा है।
जब महिला को इस नजरिए से देखा और दिखाया जाता है तो जाहिर है कि इसकी मांग बढ़ रही है। इसीलिए फिल्म कितने भी अच्छे विषय पर क्यों न हो, औरत को अश्लील और कामुक अवतार में दिखाना फिल्म का हिस्सा बन जाता है। आइटम नंबर इसी सोच की देन है।
अब जरा न्यूडिटी से जुड़ी सोच की साइंस को भी समझते हैं। हमारा दिमाग क्यों न्यूड सीन की ओर दौड़ता है और कैसे बार-बार उन दृश्यों को दिमाग में दोहराता है।
न्यूड सीन देखने पर पुरुष के दिमाग की जलती बत्ती 
न्यूडिटी को समझने के लिए पहले ब्रेन के काम करने के तरीके को समझना जरूरी हैं। हमारे दिमाग का हिस्सा होता है ‘ऑक्सीपिटोटेंपोरल साइट।’ हम चेहरा या जो कुछ भी देखते हैं, उसकी छवि दिमाग के इसी हिस्से में बनती है।
कोई तस्वीर देखने के बाद दिमाग के इस हिस्से में N170 तरंगें पैदा होती हैं, जिन्हें ‘इवेंट रिलेटेड ब्रेन पोटेंशियल’ (ERP) कहा जाता है। इन तरंगों को इलेक्ट्रोएनसिफैलोग्राफी (EEG) के जरिए मापा जाता है, जो बताता है कि किसी चेहरे या किसी सीन को देखकर दिमाग में क्या चल रहा है।
जर्नल प्लोस वन में छपी एक स्टडी के अनुसार, जब हम कोई चेहरा देखते हैं या किसी खूबसूरत गाड़ी को देखते हैं तो दिमाग में N170 तरंगें उठने लगती हैं, जो बाहरी दुनिया की चीजों की छवि दिमाग में उभारती हैं।
जब हम कोई न्यूड सीन देखते हैं तो ये तरंगें ज्यादा मात्रा में उठने लगती हैं। इसे आसान भाषा में कहें तो पुरुषों की आंखों में चमक बढ़ जाती है और उसे न्यूड स्त्री को देखना अच्छा लगता है।
अगर पुरुष किसी न्यूड पुरुष को देखे या महिला किसी न्यूड महिला देखे तो उनके दिमाग में ये तरंगें उस तरह से असर नहीं करती हैं। न्यूड बॉडी देखने से सेक्शुअल बिहैवियर को भी बढ़ावा मिलता है।
यहां तक कि ब्रेन का ऑक्सीपिटोटेंपोरल हिस्सा महिला के शरीर के बारे में अनुमान भी लगाने लगता है।
जर्नल न्यूरलइमेज में 2016 में छपी एक स्टडी के अनुसार, न्यूड तस्वीर देखने पर दिमाग की बत्ती जल उठती है यानी दिमाग का वेंट्रल स्ट्राइएटम वाला हिस्सा इमेज को दिमाग में भेजने के लिए तेजी से प्रॉसेस करता है। साथ ही दिमाग में खुशी देने वाले केमिकल डोपामाइन हॉर्मोन की बाढ़ आ जाती है।
यह व्यक्ति को फील गुड कराता है और ऐसी तस्वीरें देखने की चाहत और बढ़ जाती है। जर्मन संस्था मैक्स प्लैंक इंस्टीट्यूट फॉर बायोलॉजिकल साइबरनेटिक्स के मुताबिक, न्यूडिटी महिला और पुरुष दोनों पर एक जैसा ही असर करती है।
मलाइका ने अर्जुन कपूर की सेमी न्यूड फोटो शेयर की मेल यूजर्स ने कहा- हमें देखने में रुचि नहीं
हाल ही में मलाइका अरोड़ा ने बॉयफ्रेंड अर्जुन कपूर की एक सेमी न्यूड फोटो सोशल मीडिया पर शेयर की। मलाइका ने लिखा, ‘माय लेजी बॉय’। अर्जुन की इस तस्वीर पर कई पुरुष यूजर्स ने कॉमेंट किया।
एक ने लिखा, ‘किसी की भी अर्जुन कपूर को देखने में कोई रुचि नहीं है। चाहे वो कपड़ों में रहें या न्यूड। मलाइका को ऐसी तस्वीरें डालना बंद करना चाहिए।’ एक यूजर ने तो यहां तक कहा कि यह पब्लिसिटी स्टंट है क्योंकि दोनों के पास कोई काम नहीं।
जिसे जितना छिपाया जाएगा, मन उतना ही देखने को करेगा
बनारस हिंदू यूनिवर्सिटी में मनोविज्ञान के प्रोफेसर अखिलेंद्र कहते हैं-मशहूर मनोवैज्ञानिक सिग्मंड फ्रायड के अनुसार भूख, प्यास और सेक्स-ये तीनों हमारे शरीर की बुनियादी जरूरतें हैं।
हमारे यहां न्यूडिटी या सेक्स जैसी चीजों को छिपाया जाता है, उस पर खुलकर बात नहीं होती। मानव मनोविज्ञान यह कहता है कि जिस चीज को जितना छिपाया जाएगा, उसे जानने, देखने और करने की उत्सुकता उतनी ही बढ़ेगी।
व्यक्ति में दो तरह की पर्सनालिटी, एक पल में नैतिक तो दूसरे में पाशविक 
प्रोफेसर अखिलेंद्र के मुताबिक, समाज हमें यह सिखाता है कि सेक्स या न्यूडिटी सही नहीं है। वही व्यक्ति जो दुनिया के सामने न्यूडिटी के खिलाफ रहता है, लेकिन, जब अकेले में रहता है तो उसे देखना पसंद करता है।
यह अनैतिकता तो नहीं है, मगर उस व्यक्ति पर एनिमल इंस्टिंक्ट हावी हो जाती है। यानी एक ही व्यक्ति में दो तरह के व्यक्तित्व होते हैं। एक पल में वह नैतिक की मूर्ति हो सकता है और दूसरे ही पल उसके अंदर पाशविकता सिर उठा सकती है।
वोटरों को लुभाने के लिए प्रत्याशी ने रशियन डांसर की अनुमति मांगी
हाल ही में यूपी में नगर निगम चुनाव में जीतने के लिए प्रत्याशियों ने नए-नए हथकंडे अपनाए। कानपुर के एक पार्षद प्रत्याशी की चिट्ठी सोशल मीडिया पर वायरल हुआ, जिसमें प्रत्याशी ने चुनाव अधिकारी से 20 साल से ज्यादा उम्र की रशियन डांसर का डांस कराने और शराब पिलाने की परमिशन मांगी थी।
प्रत्याशी ने मतदाताओं को लुभाने के लिए यह अपील की थी। इसी तरह, नैतिकता की दिन-रात दुहाई देने वाले लोग शादियों में मंच पर लड़कियों का अश्लील डांस कराते हैं और उन पर जमकर पैसे भी लुटाते हैं।
औरत की देह पर खतरा ज्यादा, इसके लिए पुरुष नहीं, बाजार दोषी 
उपभोक्तावाद में औरत की देह को लेकर खतरे ज्यादा हैं। इसके लिए पुरुष या कोई और दोषी नहीं है। यहां ग्लैमर वर्ल्ड गुनहगार है, जिमसें स्त्री भी है और पुरुष भी है। जब कोई भी काम बड़े पैमाने पर महज कमाई के लिए किया जाता है तो मार्केट और कंज्यूमर का कैरेक्टर साफ नजर आता है।
फिल्म ‘सत्यम शिवम सुंदरम’ और ‘राम तेरी गंगा मैली’ में न्यूड सीन पर उस वक्त भी खूब बवाल मचा था, लेकिन दोनों फिल्में सुपरहिट रहीं।
पोर्न इंड्रस्टी से बॉलीवुड से आने पर सनी लियोनी का कई लोगों ने नैतिकता के आधार पर विरोध भी किया। यह वही समाज है जो अकेले कमरे में छिपकर सनी लियोनी के पोर्न वीडियो भी देखता रहा है।
डॉ. प्रतिमा कहती हैं कि पूंजीवाद का यह चरित्र है कि पहले वह समाज में जरूरतें पैदा करता है फिर उस जरूरत के लिए प्रोडक्ट बेचता है।
‘राम तेरी गंगा मैली’ फिल्म में मंदाकिनी का न्यूड सीन हटा भी दिया जाए तो भी उस फिल्म की कहानी अच्छी है। न्यूडिटी तो प्रकृति का रूप है, इसे अश्लील बाजार और समाज बनाता है।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।